b'\n_START_ARTICLE_\nTurovo-Pinsko kunigaik\xc5\xa1tyst\xc4\x97\n_START_SECTION_\nTeritorija\n_START_PARAGRAPH_\nKunigaik\xc5\xa1tyst\xc4\x97s prad\xc5\xbeioje (iki suirimo) valdytos teritorijos bendrai buvo vadinamos Turovo-Pinsko \xc5\xbeeme. Jos ap\xc4\x97m\xc4\x97 Gomelio srities vakarin\xc4\x99 dal\xc4\xaf ir Bresto srities rytin\xc4\x99 dal\xc4\xaf dabartin\xc4\x97je Baltarusijoje, taip pat teritorijas gretimas teritorijas \xc5\xa1iaur\xc4\x97s vakar\xc5\xb3 Ukrainoje._NEWLINE_\xc5\xbdem\xc4\x97 sutapo su Poles\xc4\x97s geografiniu-kult\xc5\xabriniu regionu, o jos svarbiausia up\xc4\x97 buvo Pripet\xc4\x97. Kra\xc5\xa1tui b\xc5\xabdingos pelk\xc4\x97s ir gaus\xc5\xabs mi\xc5\xa1kai. \xc5\xa0iaur\xc4\x97je Turovo-Pinsko \xc5\xbeem\xc4\x97 ribojosi su Polocko \xc5\xbeeme, pietuose - su Voluine, rytuose - su Kijevo \xc5\xbeeme (kartais jai priskiriama). Vakaruose ji liet\xc4\x97si su jotvingi\xc5\xb3 \xc5\xbeem\xc4\x97mis (Berestija), kurios ilgainiui absorbuotos kaimynin\xc4\x97s Voluin\xc4\x97s kunigaik\xc5\xa1tyst\xc4\x97s. Pietuose buvo Voluin\xc4\x97s istorinis regionas, \xc5\xa1iaur\xc4\x97je - Juodoji Rusia, rytuose - su \xc4\x8cernigovo \xc5\xbeeme.\n_START_SECTION_\nRaida\n_START_PARAGRAPH_\nKunigaik\xc5\xa1tyst\xc4\x97s teritorijose gyveno dregovi\xc4\x8diai, nuo IX a. \xc5\xa1i teritorija priklaus\xc4\x97 Kijevo Rusiai. B\xc5\xabsimoji sostin\xc4\x97 Turovo miestas \xc4\xafkurtas apie 950\xc2\xa0m. legendinio kunigaik\xc5\xa1\xc4\x8dio Turo, Rogvolodo brolio. Turovas buvo traktuojamas kaip dalin\xc4\x97 kunigaik\xc5\xa1tyst\xc4\x97, pripa\xc5\xbe\xc4\xafstanti Kijevo vald\xc5\xbei\xc4\x85. Nuo Vladimiro Did\xc5\xbeiojo laik\xc5\xb3 \xc4\x8dia buvo skiriami atskiri kunigaik\xc5\xa1\xc4\x8diai. Kijevo Rusiai skylant, jos ankstyvoji istorija buvo susijusi su Kijevo Kunigaik\xc5\xa1tyste, \xc4\x8dia \xc4\xafsitvirtino Iziaslavi\xc4\x8di\xc5\xb3 at\xc5\xa1aka._NEWLINE_Pirmasis nepriklausomas Turovo valdovas buvo Jurijus Jaroslavi\xc4\x8dius, kuris 1162\xc2\xa0m. i\xc5\xa1kovojo nepriklausomyb\xc4\x99 nuo Kijevo. Ta\xc4\x8diau jau tada prasid\xc4\x97jo \xc5\xa1alies skaldymasis tarp Jurijaus palikuoni\xc5\xb3, susiformavo pusiau priklausomos dalin\xc4\x97s kunigaik\xc5\xa1tyst\xc4\x97s: Klecko, Pinsko, Slucko-Kopyliaus ir kitos._NEWLINE_1223\xc2\xa0m. Turovo-Pinsko \xc5\xbeem\xc4\x97 dalyvavo Kalkos m\xc5\xab\xc5\xa1yje, o XIII a. viduryje nusilpusi kunigaik\xc5\xa1tyst\xc4\x97 pripa\xc5\xbeino Hali\xc4\x8do-Voluin\xc4\x97s kunigaik\xc5\xa1tyst\xc4\x97s hegemonij\xc4\x85. XIV a. \xc5\xa1iai nusilpus, Turovo-Pinsko \xc5\xbeem\xc4\x97 atiteko Gediminui, kuris j\xc4\x85 prijung\xc4\x97 prie LDK._NEWLINE_V\xc4\x97liau Turove buvo skiriami Gediminai\xc4\x8di\xc5\xb3 kilm\xc4\x97s vietininkai.'